Karen Hækkerup (S), 2013-04-02:
Tak for det, formand.
Et lille fornuftigt forslag, men alligevel lidt fra, at det er helt i samklang med Liberal Alliances integrationspolitik, sagde ordføreren.
Så tror jeg man må sige, at vi nok alligevel er landet det helt rigtige sted.
Men jeg vil sige, at jeg er oprigtig glad for, at vi har mange gode aftaler, også delaftaler, med Liberal Alliance, også på det her område.
Det lovforslag, som vi behandler nu, er en del af finanslovsaftalen, som regeringen indgik med Enhedslisten.
Og det er faktisk ikke bare et lille godt forslag, det er et forslag, der vil betyde enormt meget for dem, som kommer til Danmark, mennesker, som kommer hertil, og som har brug for at blive set i den sammenhæng, som de indgår i, som en del af den familie, de er i, og som har brug for, at der er fokus på, hvilke problemer eller udfordringer de står i, at der er en koordination af de sagsbehandlere, der er inde over deres sag.
Når man hører historier om flygtningefamilier, som har skullet holde styr på 47 forskellige sagsbehandlere, kan man jo tage sig til hovedet og tænke: Er det virkelig sådan, det har fungeret?
Derfor er jeg rigtig glad for at kunne fremsætte det første initiativ til en styrket modtagelse af nyankomne udlændinge.
Det er et af de syv indsatsområder, som indgik i regeringens visioner for en ny integrationspolitik fra november sidste år.
Med lovforslaget får kommunerne pligt til snarest muligt og inden 3 måneder at tilbyde nyankomne flygtninge og familiesammenførte en integrationsplan, som skal understøtte en helheds- og familieorienteret integrationsindsats.
Dansk Folkepartis ordfører spurgte: Hvorfor egentlig gøre det her, når man i forvejen har integrationskontrakten?
Når det er vigtigt, er det, fordi det her har et bredere og mere forebyggende sigte.
Det her handler ikke kun om arbejdsmarkedet, det handler om den samlede og hele integrationsindsats, hvor man forsøger at supplere de indsatser, som rummer den samlede families behov, og de indsatser, som skal understøtte et aktivt medborgerskab.
Med integrationsplanen samles mål og indsatser som jobcenter, socialforvaltning, skoleforvaltningen osv., og det sættes i forhold til de enkelte familiemedlemmer.
Dermed styrker vi forudsætningerne for en sammenhængende og koordineret indsats, der både tager højde for, at nyankomne skal lære dansk, og for, at de også skal gives de bedste forudsætninger for at komme ind på arbejdsmarkedet, og som også tager højde for øvrige forhold, der har betydning for familiens samlede integration.
Det betyder, at det er et opgør med silotænkningen, hvor den ene forvaltning ikke ved, hvad den anden gør, og et opgør med, at de nyankomne skal løbe spidsrod mellem rigtig mange sagsbehandlere.
Med lovforslaget får kommunerne også pligt til snarest muligt og inden 3 måneder at tilbyde nyankomne flygtninge og familiesammenførte til flygtninge en helbredsmæssig vurdering, som foretages af en læge og baseres på en samtale og en helbredsundersøgelse.
Det har der været noget debat om under førstebehandlingen.
Dansk Folkeparti mente, at hvis man havde penge tilovers, kunne man bruge dem på andre områder i stedet for at prioritere lige præcis den her gruppe.
Det, jeg gerne vil sige, er, at en tidlig afdækning af væsentlige helbredsproblemer er rigtig fornuftigt økonomisk for os alle sammen, fordi det er den samlede samfundsøkonomi, det drejer sig om.
Men det handler sådan set også om, at der er nogle familier, som er særligt udfordrede, og hvor man ikke vil opdage eventuelle sygdomme i tide, eller hvor man ikke går til læge, hvor familier isolerer sig, og hvor unge marginaliseres.
Nogle gange vil nogle af de problemer kunne blive taget i opløbet, hvis man har fået lavet eksempelvis en håndtering af en traumatisk situation, som familien har været i, eller man har fået opdaget andre sociale eller helbredsmæssige forhold i familien.
Så det er sådan set, både fordi der er god økonomi i det for det samlede samfund, og fordi det, hvis man ikke gør noget ved de her helbredsproblemer, betyder, at familierne altså ikke får god mulighed for at slå rod, for at komme i gang med at lære dansk, for at komme i gang med at komme i uddannelse eller ind på arbejdsmarkedet.
De her mennesker har brug for den her særlige håndsrækning, og det er den, som vi giver dem med det her lovforslag.